Tidligere fredag meldte Aalborg Kommune ud, at man havde indført et afbrændingsforbud på opfordring fra Nordjyllands Beredskab. Dette var dog ikke helt tilfældet, da Nordjyllands Beredskab kun anbefaler , at man ikke bruger åben ild udendørs, men ikke har udstedt et decideret forbud. Derfor er det nuværende afbrændingsforbud kun udstedt af Aalborg Kommune og gælder kun kommunale arealer. - Beredskabet har skærpet retorikken omkring brug af ild og grill, og derfor vælger vi, at der på ubestemt tid skal være forbud på kommunens offentlige arealer. Så direkte var udmeldingen fra Kirsten Lund Andersen, der er Stadsgartner ved Aalborg Kommune. Men nu viser det sig - efter at Nordjyllands Beredskab er blevet kontaktet af flere - at kommunen har været for hurtige med brandslukkeren. Beredskabet: Ingen forbud på vej Selvom Nordjyllands Beredskab har meldt ud, at folk skal være opmærksomme i denne tørke-tid, så har de ikke opfordret de nordjyske kommuner til at lave direkte forbud. Og det kommer de heller ikke til, som det ser ud nu. Aalborg Kommunes forbud står derfor 'for egen regning'. - Vi følger sagen tæt, og det er stadig meget tørt udenfor, og det ser ud til at fortsætte i weekenden, men de brande vi har set indtil videre, har været af mindre karakter, og derfor mener vi ikke, det er nødvendigt med forbud endnu, men vi kan ikke afvise, at det kommer, siger Diana Sørensen, der dog kommer med en klar opfordring og anbefaling. - Vi fraråder brug af åben ild og ukrudtsbrændere både offentligt og privat. Og så fraråder vi også Sankt Hans bål, siger hun. Ifølge Diana Sørensen har folk været gode til at følge anbefalingerne. - Der er ros til borgerne, for de opfører sig rigtig godt og udviser forsigtighed, siger Diana Sørensen. Kommune opdaterer For kort tid siden sendte Aalborg Kommune en melding ud til borgerne i Nordjyllands største kommune med en præcisering af det tidligere - og fejlagtige - forbud. "Aalborg Kommune har fejlagtigt meddelt, at vi har indført forbud mod brug af åben ild," starter de med at skrive. "På baggrund af dette har Aalborg Kommune besluttet, at vi ikke tillader brug af åben ild herunder også grill på alle kommunens naturområder og rekreative arealer."

Opsummering:
Aalborg Kommune var for få timer siden de første i Nordjylland til at lave forbud mod brug af åben ild og grill på offentlige områder.